kardosdrur/scandi-wiki huggingface dataset:
Ludvig Munk

Ludvig Munk (1537- 8. april 1602) til Nørlund, hørte til slægten med 3 roser i våbenet. Faderen, hed også Ludvig Munk og døde samme år, som sønnen blev født, formodentlig forinden, i alt fald før sønnens dåb, siden denne blev opkaldt efter ham. Moderen hed Kirstine Lykke.

Han tog 24 år gammel tjeneste som hofjunker, men i 1564 var han om bord på den af Herluf Trolle anførte flåde. I december samme år fik han ordre til at skulle møde med heste og harnisk ved hæren i Skåne, men da foråret kom, måtte han atter til søs, dog kun for en kortere tid, thi i august 1565 ses han at have ført svenske fanger fra Dragsholm til Nyborg, og siden var han ved hæren i Skåne og deltog under rendefanen i det berømte Svarteråslag, i hvilket han angives at være bleven fangen. Han blev dog snart frigivet, og i 1567 ledsagede han som hofjunker de danske afsendinger til mødet i Stralsund.

Han blev hofmarskal i 1568 og fik Pederstrup på Lolland i pant af kongen for ydede forstrækninger til krigsfolkets betaling; pantet blev atter indløst 1578. 1571 fik han Trondhjem med Hærjedalen og Jæmteland i forlening og fratrådte da sin stilling ved hove, og fra Trondhjem forflyttedes han 1577 til Akershus og blev altså statholder i Norge. Endvidere erholdt han Helgeland kvit og frit, men det blev 1582 ændret til et afgiftslen, som han mistede 1586. Alt forinden, 1583, var han fratrådt Akershus og statholdertjenesten. Han havde så i 1587 en kort tid Hedemarken og Østerdalen i forlening og fra 1588-89 Lister Len, hvorefter han på ny erholdt sit første len, Trondhjem med Hærjedalen og Jæmteland. Medens han var lensmand her, blev han 1593 beordret til at tage del i en sendefærd til Rusland.

Ludvig Munk havde oftere, f.eks. i 1578 og 1580, siddet retterting sammen med de i den anledning til Norge opsendte medlemmer af Rigsrådet, men ellers synes rigtignok håndhævelsen af lov og ret ikke at have ligget ham særlig på sinde, tvært imod! Alt fra hans første lensmandstid haves der klager over, at han besværede beboerne med usædvanlige pålæg, og værre blev det med årene, især da hans fogeder i retning af udsugelser trolig fulgte i deres herres fodspor. Omsider blev klagerne så stærke, at kongen 1596 fratog ham hans len, og året efter måtte Ludvig Munk give møde i Trondhjem for en til bedømmelse af hans forhold nedsat kommission. Hans eftermand i lenet, Jacob Trolle, førte anklagen imod ham. Kommissionen indankede imidlertid sagen for Kongen, der fradømte Ludvig Munk hans len og tilpligtede ham at erstatte den skade, han havde forårsaget ved sin slette lensstyrelse. Få år efter, 8. april 1602, døde han på Lundegård. Foruden denne gård ejede Ludvig Munk Nørlund, hvor han opførte den endnu bevarede, smukke hovedbygning. Sagnet bringer, dog med urette, denne bygnings opførelse i forbindelse med den 50-årige mands frieri til den l7-årige jomfru Ellen Marsvin, hvem han ægtede 29. juni 1589. Hun fødte ham datteren Kirsten og ægtede efter hans død Knud Eriksen Rud til Sandholt.

Godsejere fra Danmark
Ludvig
Danske statholdere i Norge
Hofmarskaller fra Danmark
Lensmænd fra Danmark
Danskere i 1500-tallet
Personer i Dansk Biografisk Leksikon
Avalon (forening)

Rollespilsforeningen Avalon ligger i København og er en sammensmeltning af foreningerne Eventyrernes Kreds og Erebor. Foreningen danner grundlag for bordrollespil, brætspil og forskellige former for figurspil. Igennem foreningens levetid har der været ungdoms- og børnegrupper, men de fleste medlemmer ligger spredt mellem 18 og 50 år. Foreningens lokaler kan findes på Rådmandsgade 45, st. på Nørrebro.

Eksterne henvisninger 
 Officiel hjemmeside

Foreninger fra Danmark
Nafovanny

Nafovanny i Vietnam er verdens største avler af primater i fangenskab. De leverer langhalede makakaber (Macaca Fascicularis) til dyreforsøgslaboratorier, deriblandt Huntingdon Life Sciences i Storbritannien og Covance i Tyskland.

Beliggenhed og størrelse 
Nafovanny ligger i Long Thanh, Vietnam  tæt ved grænsen til Cambodja. Den består af to hovedgårde på et areal á 90.000 kvadratmeter, og kan have 30.000 aber. Ifølge British Union for the Abolition of Vivisection har Nafovanny også hemmelige avlsgårde på den cambodjanske grænse hvori BUAV hævder der også holdes vilde aber. Disse "hemmelige gårde" omtales ikke i firmaets brochure.

Kunder 
Den britiske regering godkendte i 1999 Nafovanny til at eksportere primater til britiske laboratorier. Den britiske "Animal Scientific Procedures Inspectorate" besøgte Nafovanny i marts 2005, og fandt "mangler ved dyrenes tilpasning og pleje," men siden da har regeringen "modtaget forsikringer og bevis på at der er blevet foretaget betragtelige forbedringer." 

Ifølge Viet Nam News blev 3.000 Nafovanny makakaber eksporteret til USA til brug i dyreforsøg i 2000. Omkring 50.000 ikkemenneskelige primater bruges hvert år i USA  og 10.000 i Europa, 3.000 af dem i Storbritannien.

Se også 
Dyreforsøg
International handel med primater

Fodnoter

Eksterne henvisninger 
"Conditions at Nafovanny" , video produceret af British Union for the Abolition of Vivisection efter en undercoverundersøgelse.

Dyreforsøg
Dyrs rettigheder
Nyheds-Index

Nyheds-Index er et website der samler links til danske såvel som udenlandske nyhedskilder. Der er bl.a. links til alle de danske dagblade, de store tv-kanalers hjemmesider, radiokanaler, magasiner og lokale nyhedskilder. Derudover er der links til kategorier som film, musik, kultur, mad og vin, spil, sport og uddannelse. 

De mest populære kategorier på Nyheds-Index er aviser, radio og tv, sport og astrologi.

Nyheds-Index blev af Ekstra Bladet i maj 2006 kåret som ”Danmarks bedste hjemmeside” i kategorien Nyheder.

Eksterne henvisninger 
Nyhedsindex
Ekstra Bladets artikel

Linkkataloger fra Danmark
Eniro
Viborg Internationale Pinsekirke

Viborg Internationale Pinsekirke (i daglig tale forkortet VIP) er en frikirke i Viborg under Pinsebevægelsen. Som navnet antyder, så anvendes kirken ikke blot af etniske danskere, men også af en række andre nationaliteter, der deler samme tro. Kirken har været en del af et større netværk af danske pinsekirker og frikirker, hhv. Mosaik og Frikirkenet, men meldte sig ud af disse i 2021 efter at der var rettet klage mod kirkens ledelse på baggrund af mistanke om negativ social kontrol. 

Til de almindelige gudstjenester har man i 2007 talt fremmøder på ca. 100 personer.

Kirken har haft en række forskellige adresser rundt om i Viborg By. Oprindeligt benyttede man lokaler i Sct. Kjeldsgade, men måtte efterhånden flytte til større lokaler på den nuværende Klokkestøbervej. Mellem de to flytninger anvendte man nogle midlertidige lokaler på Viborg Gymnasium og HF.

Kirkens bygning består af en stor kirkesal som en udvidelse til de nuværende lokaler. Salen kan huse mellem 350-400 mennesker.

I løbet af ugen tilbydes en række kulturelle arrangementer for menigheden i kirken. Derudover mødes mange af kirkegængerne også hos hinanden i løbet af ugen som en slags forlængelse af kirkens tilbud. Hovedaktiviteten er dog den ugentlige gudstjeneste søndag formiddag.

VIP driver blandt andet to børneklubber. Kirken har også tidligere været repræsenteret ved OpenByNight og det årlige Søndersøløb. Derudover har man også gennem et samarbejde med kommunen uddelt den såkaldte "Julehjælp" til børnefamilier, der har haft behov for lidt ekstra til julen.

Eksterne henvisninger 
 Kirkens hjemmeside

Pinsekirker i Danmark
Internationale Pinsekirke
Den Berusede Båd

Den Berusede Båd (fransk Le Bateau ivre) er et versedigt skrevet af den franske forfatter Arthur Rimbaud i 1871. Det betragtes som revolutionært i dets brug af billeder og symbolisme. Digtet er oprindeligt opstillet i en række hexametriske og firelinjede strofer med 25 vers i alt. Desuden består digtet af et a/b/a/b rimskema. Det er vævet omkring en personificeret båds deliriske visioner/syner. Båden, som i digtet er bortkommet på det store hav, higer efter sin egen selvdestruktion.

Digtet blev skrevet i Charleville i sommeren 1871. Det var digtet, Rimbaud sendte til Paul Verlaine før de sluttede sig sammen i Paris.

Der er tale om et af Rimbauds længste oeuvres og begynder således:

Comme je descendais des Fleuves impassibles
Je ne me sentais plus tiré par les haleurs:
Des Peaux-Rouges criards les avaient pris pour cibles
Les ayant cloués nus aux poteaux de couleurs.Digtets fulde tekst på fransk kan læses på fransk Wikisource.

I den danske gendigtning af Rolf Gjedsted lyder ovenstående således:

Da jeg flød ned af de stille floder,
følte jeg mig ikke længere under bådstagernes førerskab:
Skigende rødhuder havde sikret sig dem til skydeskiver,
naglet dem nøgne til malede stager.

Bandet Compos Mentis' nummer The Drunken Diamond er baseret på dette digt, men også på de tanker, som Rimbaud fremlægger i sine berømte "Seerbreve" (Les lettres du Voyant).Le Bateau ivre'' (rue Ferou, Paris).

Digte
En Årstid i Helvede

En Årstid i Helvede (originaltitel Une Saison en Enfer) er et digt skrevet i 1873 af den franske forfatter Arthur Rimbaud.

Værket, som er den eneste bog udgivet af Rimbaud selv, er frembragt på en bondegård i Roché, Ardennerne i perioden april-august 1873. Senere fik bogen en betydelig indflydelse på senere kunstnere og poeter, fx surrealisterne.

Robert Jacobsen udførte i 1992 10 litografier og 10 håndkolorerede serigrafier i kobberstik til illustration af digtet.

Digte
Bonnier Publications

Bonnier Publications A/S er et datterselskab af den svenske medievirksomhed Bonnier. Virksomhedens hovedområde af produktion og udgivelse af magasiner i de nordiske lande.

Blandt Bonnier Publications udgivelser er Aktiv Træning, Bo Bedre, BoligPlus, Digital Foto, Gør det Selv, Illustreret Videnskab - Historie, I Form, Illustreret Videnskab, Komputer for alle, National Geographic, Penge & Privatøkonomi og Sund Nu.

De fleste blade produceres på dansk og oversættes herefter til f.eks. norsk, finsk og svensk.

Kritik 
Magasinet Tænk har kritiseret Bonnier Publications abonnementstilbud for at være på kant med markedsføringsloven.

Kilder

Eksterne henvisninger 
 Bonnier Publications A/S 
 Bonniershop
Fårevejle

Fårevejle har flere betydninger:

 Fårevejle Stationsby – en bebyggelse i Fårevejle Sogn, Odsherred Kommune
 Fårevejle Kirkeby – en bebyggelse i Fårevejle Sogn, Odsherred Kommune
 Fårevejle (Fårevejle Sogn) – et ejerlav i Fårevejle Sogn, Odsherred Kommune
 Fårevejle (Skrøbelev Sogn) – et ejerlav og en landbrugsejendom i Skrøbelev Sogn, Langeland Kommune
Ole Donner

Ole Adolf Donner (født 2. december 1939 i Aalborg, død 30. juni 2015 i Frederiksværk) var søn af chauffør Herman Donner og Ane Kristine Andersen. Han var ansat som reklamekonsulent og fungerede i en årrække som folketingsmedlem først for Fremskridtspartiet, senere for Dansk Folkeparti, som han var medstifter af 6. oktober 1995.

Biografi 
Ole Donner var midlertidigt medlem for Fremskridtspartiet for Frederiksborg Amtskreds 15.-21. maj 1976, 18.-25. jan. 1977 og 18.-24. dec. 1979. Han blev Folketingsmedlem for Fremskridtspartiet, indvalgt i Frederiksborg Amtskreds 12. dec. 1990-6.okt. 1995, og for Dansk Folkeparti 6. okt. 1995- 11. marts 1998. Han var herefter Folketingsmedlem for Dansk Folkeparti, valgt i Nordjyllands Amtskreds 11. marts 1998-5. juli 2000. Efter at have udtrykt kritik af partiets topstyring, blev han fjernet fra gruppebestyrelsen og marginaliseret i folketingsgruppen, hvorfor han valgte at fortsætte som løsgænger (uden for partierne) fra 5. juli 2000-20.november 2001. Ole Donner var også medlem af byrådet i Frederiksværk fra 1974 til 1985 for Fremskridtspartiet og fra 1989(?) til 2005 for Dansk Folkeparti.

Biografi fra Folketingets hjemmeside 
Kørelærer 1961-78. Assurandør 1964-70. Oversergent i Søværnet 1961-64. Siden 1967 indehaver af eget reklamebureau og udgiver af »Den Lokale Vejviser« i Frederiksværk.

Medlem af Frederiksværk Byråd 1974-85. Fra 1990 atter medlem og 1. viceborgmester og formand for udvalget for teknik og miljø. Formand for Ligningskommissionen 1978-82 og fra 1994 formand for Skatteankenævnet. Medlem af Hovedstadsrådet 1978-82. Medlem af Frederiksborg Amtsråd fra 1990-1991.

Medstifter af og medlem af Dansk Folkeparti fra 6. okt. 1995. Gruppesekretær fra partiets start og medlem af partiets hovedbestyrelse.

Fremskridtspartiets kandidat i Helsingørkredsen ved valget i 1975, i Hillerødkredsen ved valgene 1977-81, i Fredensborgkredsen 1984-88 og i Hillerødkredsen fra 1990-6.okt.1995. Dansk Folkepartis kandidat i Hjørring-, Aalborg Øst-, Fjerritslev- og Hobrokredsen 1997-2000.

Noter

Eksterne henvisninger og kilder 
 
 Arkiveret CV hos Folketinget.dk
 Gammelt portrætfoto

Tidligere folketingsmedlemmer fra Fremskridtspartiet
Tidligere folketingsmedlemmer fra Dansk Folkeparti
Folketingsmedlemmer i 1970'erne
Folketingsmedlemmer i 1990'erne
Folketingsmedlemmer i 2000'erne
Personer fra Aalborg
Amtsrådsmedlemmer fra Fremskridtspartiet
Personer fra Frederiksværk
Tidligere løsgængere i Folketinget
Assurandører fra Danmark
Cristiano Lucarelli

Cristiano Lucarelli er en italiensk tidligere fodboldspiller. Han er født den 4. oktober 1975.

Lucarelli spillede gennem karrieren for blandt andet Atalanta, Valencia, Torino og Shakhtar Donetsk. Han spillede desuden seks kampe og scorede tre mål for det italienske landshold.

Eksterne henvisninger 

Fodboldspillere fra Italien
Fodboldspillere fra Atalanta BC
Fodboldspillere fra Torino FC
Fodboldspillere fra Valencia CF
Paul C. Lauterbur

Paul Christian Lauterbur (født 6. maj 1929 i Sidney, Ohio, USA, død 27. marts 2007 i Urbana, Illinois, USA) var en amerikansk kemiker og radiolog. Han blev tildelt Nobelprisen i fysiologi eller medicin i 2003. Han fik prisen for sine opdagelser vedrørende billeddannelse ved hjælp af NMR (kernemagnetisk resonans). Han delte prisen med englænderen Sir Peter Mansfield.

Kemikere fra USA
Nobelprismodtagere i medicin
Nobelprismodtagere fra USA
Marián Hossa

Marián Hossa (født 12. januar 1979) er en professionel slovakisk ishockeyspiller hvis foretrukne position er forward. I 1997 bliver han draftet til NHL af Ottawa Senators i 1. runde som nr. 12 i alt. Han spiller forward for Chicago Blackhaws.

I 2012 opnåede Marián Hossa som den niende spiller i NHL's historie 900 point.

Klubber 
  Chicago Blackhawks     (2009 – )
  Detroit Red Wings     (2008 – 2009)
 Pittsburgh Penguins   (2008)
 Atlanta Thrashers     (2005 – 2008)
 Mora IK               (2004/05)  
 Dukla Trenčín         (2004/05) 
 Ottawa Senators       (1998/1999-2003/04)
 Portland Winterhawks  (1997/1998-1998/1999) 
 Dukla Trenčín         (1996/1997)

Eksterne links 

 Statistik på Internet Hockey Database
 Profil på Legends of Hockey

Ishockeyspillere fra Slovakiet
NHL-spillere
Det Gyldne Skind

Det Gyldne Skind stammer fra den vædder, Phrixos og Helle fik af deres moder Nephele. Deres far  kong Athamas var Jasons grandonkel. Kong Athamas forstødte Nephele og giftede sig med Ino. Ino forfulgte Phrixos og Helle, og det var grunden til, at de fik den gyldne talende vædder af deres moder. Vædderen havde Nephele fået af guden Hermes.
Phrixos og Helle satte sig op på vædderen og satte kurs mod landet Kolchis i den fjerneste del af Sortehavet. Helle blev svimmel over havet Hellespont og faldt af vædderen og døde.

Da Phrixos nåede land, ofrede han efter gudernes vilje vædderen til Zeus. Før ofringen slap vædderen ud af sit skind og blev af guderne sat på himmelen som tak. Phrixos tog skindet og hængte det i et træ, hvor det blev bevogtet af en drage.

Jasons onkel krævede, at han skulle hente Det Gyldne Skind fra Kolchis for at sone slægtens forbandelse. Onklen håbede, at det er en umulig opgave, og at han selv kunne beholde kongemagten, som tilkommer Jason. 

Thorvaldsen har i sin berømte skulptur vist Jason komme tilbage med skindet.

Den habsburgske orden "Den gyldne Vlies" har skindet som ordenstegn.

Noter og referencer

Eksterne henvisninger 

Genstande i græsk mytologi
Juluka

Juluka var en sydafrikansk verdensmusikgruppe dannet i 1969 af Johnny Clegg (1953-2019) og Sipho Mchunu. Juluka betyder "sved", og var navnet på en tyr ejet af Mchunu.

Biografi 
Som 14-årig mødte Clegg gademusikanten Charlie Mzila, der var zulu Mzila lærte Clegg zulumusik og -danse i de næste to år.

Clegg mødte i 1969 Sipho Mchunu i Johannesburg, som sidstnævnte var taget til for at søge arbejde. Den 18-årige Mchunu udfordrede den 16-årige Clegg til en guitarkonkurrence, og de to blev venner. Snart optrådte de sammen på gaderne og de få andre steder, hvor en raceblandet duo kunne optræde i sikkerhed under apartheidlovgivningen. Af den grund var de tvunget til at holde lav profil og kunne ikke annoncere på traditionel vis, hvorfor deres succes stammede fra mundtlige anbefalinger. Clegg selv blev flere gange arresteret og fik tæsk af politiet, på grund af sine aktiviteter og gruppens sangtekster.

Debutsinglen, "Woza Friday", blev udgivet 1976, og tre år senere blev den fulgt op af det kritikerroste album Universal Men. Albummets poetiske sangtekster var stærkt påvirkede af John Bergers A Seventh Man foruden Pablo Neruda og Jean-Paul Sartre. Ved udgivelsen i 1981 af det andet album, African Litany, var gruppen blevet til en kvartet. Albummets første single, "Impi", med sine skarpe politiske tekst om den britiske kolonihærs nederlag til zulufolket, måtte ikke spilles i Sydafrikansk radio, men blev et undergrundshit. Med albummet fik Juluka sin første internationale opmærksomhed, hvilket gav dem mulighed for at turnere i Europa og Nordamerika i 1982 og 1983.

Gruppen gik i opløsning i 1985, da Mchunu flyttede tilbage til sin fødegård i Natal, for at tage sig af sin familie. Clegg dannede en ny gruppe, Savuka, som han fik endnu større international succes med. 

I midten af 1990'erne var Juluka en kort overgang gendannet med deltagelse af Mchunu og Clegg. På en verdensturne optrådte de som opvarmningsgruppe for King Sunny Ade, foruden at afholde egne koncerter. De to venner indspillede et sidste album, Crocodile Love, i 1997. Det fik dog ikke samme kritikerros som tidlige Juluka-albummer som Universal Men, African Litany, Work for All og Scatterlings.

Musik 
Julukas musik består af de populære stilarter maskanda og mbaqanga, der stammer fra Sydafrika, samt vestlig folke- og rockmusik. Ud over guitar og traditionelle zuluinstrumenter, anvendte gruppen forskellige andre instrumenter så som saxofon og, senere, synthesizere.

Diskografi 
 "Woza Friday" (1976) – debutsingle
 Universal Men (1979)
 African Litany (1981)
 Ubuhle Bemvelo (1982)
 Scatterlings (1982)
 Work for All (1983)
 The International Tracks (1984)
 Stand Your Ground (1984)
 Musa Ukungilandela (1985)
 The Good Hope Concerts (1986)
 Le rock zoulou de Johnny Clegg & Sipho Mchunu (1988) – indeholdende de fleste numre fra Ubuhle Bemvelo og Musa Ukungilandela
 Crocodile Love (1997) – udgivet i Sydafrika som Ya Vuka Inkunzi

Andre medier 
I filmen Rain Man kan Julukas sang "Scatterlings of Africa" høres i radioen, mens Dustin Hoffman og Tom Cruise taler under deres køretur gennem ørkenen.

Referencer 



Musikgrupper fra Sydafrika
Savuka

Savuka var en verdensmusikgruppe dannet af den britisk-fødte sydafrikaner Johnny Clegg (1953-2019), efter opløsningen af hans første gruppe, Juluka. Begge grupper var raceblandede. Savukas stil var mere vestligt pop-rock-orienteret, kombineret med Cleggs genkendelige zulu-musikstil, end Julukas mere traditionelle zulu-musikstil.

Nogle af Savukas bedst kendte sange er "Asimbonanga", "Third World Child", "The Crossing", "Dela" og "Cruel Crazy Beautiful World".

Savuka udgav fem studiealbummer: Third World Child, Cruel, Crazy Beautiful World, Heat, Dust and Dreams, Shadow Man og In My African Dream – sidstnævnte var en opsamling af gruppens bedste sange, med nogle få ikke tidligere udgivne sange.

En udgave af sangen "Dela (I Know Why the Dog Howls at the Moon)" kan høres på soundtracket til filmen George - den gæve liansvinger.

Reference

Ekstern henvisning 
 Fan-hjemmeside (på engelsk)

Musikgrupper fra Sydafrika
Har spillet på Roskilde Festival
INTERCAL

Compiler Language With No Pronounceable Acronym, forkortet INTERCAL, er et esoterisk programmeringssprog, der er skabt som en parodi i 1972 af to studerende ved Princeton University, Don Woods og James M. Lyon. Programmeringssproget parodierer forskellige af datidens programmeringssprog med målet at have en kryptisk og overflødig syntaks.

Hello, world! 
Dette er en udgave af 'Hello world'-programmet, implementeret i INTERCAL:

DO ,1 <- #13
PLEASE DO ,1 SUB #1 <- #234
DO ,1 SUB #2 <- #112
DO ,1 SUB #3 <- #112
DO ,1 SUB #4 <- #0
DO ,1 SUB #5 <- #64
DO ,1 SUB #6 <- #194
DO ,1 SUB #7 <- #48
PLEASE DO ,1 SUB #8 <- #22
DO ,1 SUB #9 <- #248
DO ,1 SUB #10 <- #168
DO ,1 SUB #11 <- #24
DO ,1 SUB #12 <- #16
DO ,1 SUB #13 <- #214
PLEASE READ OUT ,1
PLEASE GIVE UP

Som sammenligning ville dette program se således ud i Ruby:

puts 'Hello, world!'

Referencer

Eksterne henvisninger 

 INTERCAL

Programmeringssprog
Satire
Fitzroya-slægten

Fitzroya-slægten (Fitzroya) er en monotypisk med én art, som vokser langs Andesbjergene (både Cordillera de los Andes og Cordillera de la Costa) mellem den 40. og den 43. breddegrad. Det er store, stedsegrønne nåletræer med forholdsvis brede, tilspidsede nåle. På grund af det værdifulde ved har Chile erklæret træerne for nationalt monument og forbudt fældning af levende træer samt anvendelsen af ved fra døde træer.

 Fitzroya cupressoides (lokalt kaldes arten "Alerce")

Kilde 
 Artiklen Fitzroya cupressoides i den spanske wikipedia

Eksterne links 
 Fitzroya i Flora Chilena  (spansk)
 Fitzroya cupressoides en Chilebosque  (spansk)

Planteslægter
Yaw damper

En yaw damper er en mekanisk genstand, forbundet med en computer, der om bord på et fly sørger for at passagerer får den mest komfortable rejse som muligt. Dens opgave er at udrette den samme effekt over længere tid i rorene, uanset hvor meget piloten bevæger styreenheden.

Avionics
Historieteori

Historieteori er de teoretiske og principielle principper og refleksioner, der har med historiefaget at gøre og kan siges at udgøre en stor del af fagets videnskabsteori.

Historieteori efter perioder 
Der sondres ofte mellem tre forskellige tidsperioder for videnskabelig historieteori: den før-moderne periode, den moderne periode og den postmoderne periode. Tidsperioderne er ikke klart afgrænsede, men ofte fastlægges overgangen mellem før-moderne og moderne til det tidsrum, hvor historie bliver et anerkendt universitetsfag med egne metoder og kildekritik, mens den postmoderne tidsperiode opstår i takt med, at ældre teorier som f.eks. den positivistiske helt forkastes i det akademiske miljø.

Teori
Videnskab
Humaniora
III (flertydig)

III kan have flere betydninger, heriblandt:

 Tallet 3 i romertal
 III (album) - album af Sorten Muld
 III (Morten Selmer-album) - album af Morten Selmer
 III (Take That-album) - album af Take That
 III (Jokke & Valentinerne-album) - album af Jokke & Valentinerne
 III, tredje år i den franske republikanske kalender - 22. september 1794 til 22. september 1795
 Et antal romerske legioner:
 Legio III Augusta
 Legio III Cyrenaica
 Legio III Diocletiana
 Legio III Gallica
 Legio III Isaura
 Legio III Italica
 Legio III Parthica
Fauna (flertydig)

Fauna har flere betydninger:

 Fauna – betegnelse for dyreliv.
 Fauna (gudinde) – romersk gudinde.
 Fauna (restaurant) – norsk gourmetrestaurant i Oslo
 Fauna (album) – debutalbummet fra den danske sanger Oh Land